Ingredjenti 4 klamari 300g frak tal-ħobż… l-aħjar li tagħmlu minn ħobż Franċiż xott 100g basal 100g faqqieħ 3 sinniet tewm nagħniegħ imqatta' rqiq ħafna żejt taż-żebbuġa bżar mitħun frisk u melħ Metodu Ixgħel il-forn 180 0 C, gass numru 4. Naddaf tajjeb il-klamari. Neħħi l-linka. Qatta' l-ġewwieni tagħhom f'biċċiet żgħar ħafna u poġġihom ġo skutella. Qaxxar it-tewm u l-basal u qattaghom f'biċċiet żgħar ħafna flimkien mal-faqqiegħ li tkun ħsilt sew. Saħħan ftit żejt ġo taġen fond u qalli l-basal, it-tewm u l-faqqiegħ. Ħawwad il-ħin kollu biex ma tħallix il-basal jiskura għax jagħmel togħma morra. Farrak il-ħobż irqiq ħafna. Uża food processor jekk ikun hemm bżonn. Żid il-frak tal-ħobż fl-iskutella mal-klamari. Ferrex in-nagħniegħ u roxx ftit bżar u melħ. Ħawwad tajjeb. Żid il-basal, tewm u faqqiegħ mat-taħlita. Erġa' ħawwad u roxx ftit aktar bżar u melħ jekk ikun hemm bżonn. Imla l-klamari b'din it-taħlita. Geżwer tajjeb kull klamar fl-i stretch and seal jew fojl biex it-taħlita ma toħroġx waqt is-sajran. Qiegħed il-klamari ġo dixx tal-forn. Żid ftit ilma u sajjar għal madwar 40-45 minuta. Servi sħan ma' insalata tal-gosti tiegħek, patata jew ross. Jekk trid tista' sservi wkoll ftit zalza tat-tadam bil-kappar.